Μεγάλο Κρανοβούνι Ροδόπης

Το Μεγάλο Κρανοβούνι, επίσημα Μέγα Κρανοβούνι, είναι πεδινό χωριό της Θράκης στην Περιφερειακή Ενότητα Ροδόπης.

Γεωγραφία - Ιστορία
Το Μεγάλο Κρανοβούνι βρίσκεται στην πεδιάδα της Κομοτηνής (υψόμετρο 30 μέτρα), σε απόσταση 11 χλμ. ΝΔ. από το κέντρο της πόλης. Βόρεια είναι η Παραδημή, βορειότερα περνάει η Εγνατία Οδός, νότια και δίπλα είναι το Μικρό Κρανοβούνι και βορειοδυτικά ο Αίγειρος. Στα νότια είναι οι λίμνες και λιμνοθάλασσες της Θράκης που είναι χαρακτηρισμένος Βιότοπος Natura  2000. Το χωριό χαρακτηρίζεται ως προσφυγικό αφού δημιουργήθηκε από πρόσφυγες που ζούσαν στο Φανάρι Συληβρίας της Ανατολικής Θράκης. Οι κάτοικοί του ασχολούνται κυρίως με την γεωργία (καλλιέργεια καπνών και βαμβακιού). Μετά την απελευθέρωση, αναφέρεται επίσημα με την ονομασία Κρανοβούνι στο ΦΕΚ 194Α - 14/08/1924 ως ενιαίος οικισμός μαζί με το σημερινό Μικρό Κρανοβούνι, o οποίος το 1940 καταργείται και  διαχωρίστηκε σε Μέγα και Μικρό Κρανοβούνιον. Σύμφωνα με το Πρόγραμμα «Καλλικράτης» ανήκει στη δημοτική κοινότητα Κομοτηνής που υπάγεται στη δημοτική ενότητα Κομοτηνής του Δήμου Κομοτηνής και σύμφωνα με την απογραφή του 2011 έχει ως πληθυσμό 149 κατοίκους.

Εξωτερικοί σύνδεσμοι

 Πολιτιστικός Μορφωτικός Σύλλογος Μεγάλου Κρανοβουνίου "Το Γενέσιον Της Θεοτόκου"

Παραπομπές 

Χωριά του νομού Ροδόπης
Δήμος Κομοτηνής